送純甫仙尉
作者：强至
朝代：宋

paragraphs: 秋晚送歸客，別酒風前酣。
一揖不回歸，撇然就征驂。
挽裾問客故，捨我何其甘。
客言有慈母，三歲淮之南。
今將拜嘉慶，歸心劇風帆。
薄親厚他人，倒置理豈堪。
顧予失所問，汗顔爲客慚。
客生富豪家，妙年穿青衫。
初仕已絕足，不與群駑參。
掾邑尚牽制，逸驥受轡銜。
縱之使自馳，萬里日可貪。
持此作親壽，行矣毋少淹。